khistorydata/jeongjo-sjw-relations huggingface dataset:
정조 16년 · 목
咸鏡監司李文源狀啓以爲道內昨年尤甚三甲兩邑及南北關各邑抄其最急者從便救濟之意昨年十月已爲啓聞而昨年本道年事雖不至大歉承兩年荐凶之餘蓋藏罄竭飢困備至殆乎無邑不然自歲前春初依例賙賑看勢救急而今則賑救已畢無論設賑與救急邑飢民口數排巡穀物所當逐邑開錄而此與大賑有異不欲上煩朝廷而守令之隨力救民亦是職分內事一竝置而不錄而至於守令之自備千石以上者鎭將之自備百石以上者富民之願納五十石以上者不得不開錄于後○守令自備秩吉州牧使金魯直各穀一千七十六石五斗九升零明川府使鄭宇朋各穀一千二百二十五石八斗六升零富寧府使李汝節各穀一千六百十五石十二斗四升慶源府使李顯宅各穀一千一百八石七斗六升零邊將自備秩魚游澗僉使朴師曄各穀二百七十二石六斗零梨洞萬戶都啓衫各穀一百六十二石十四斗七升零廢茂山萬戶李錫耼各穀二百三石九斗二升零富民願納秩德源折衝金載鍾耳麥一百四十九石九斗二升文川折衝蔡宗澤各穀一百十二石十四斗五升折衝全德憲各穀一百二十石咸興閑良金宗萬各穀一百七十七石七斗五升折衝申思顯各穀一百三十一石一斗五升北靑折衝趙德觀各穀一百三十六石四斗一升甲山通政梁運海耳麥一百二十石吉州折衝金麗澤各穀一百一石折衝金鳴郁各穀一百一石明川折衝安廷民各穀二百二十五石鏡城折衝陳益載各穀一千二十石折衝朴東奎各穀一百一石十二斗折衝張鵬一各穀一百二石三斗幼學李秀漸各穀一百二石富寧折衝文聖基各穀一百五十二石閑良金利和耳麥一百五石閑良朴弘中耳麥一百三石茂山前五衛將金聲大各穀一千一百四十三石四斗七升折衝李鳳來耳麥五百石前萬戶吳泰柱耳麥一百石折衝崔進衡各穀一百四十八石閑良文聖圭耳麥一百石慶源閑良蔡之淵各穀一百石閑良金瑛各穀一百石○賑恤廳以咸鏡監司李文源畢賑狀啓中賑穀自備守令邊將及私賑願納人褒賞之典請竝令該曹考例稟處啓允之○吏曹啓言咸鏡道北關設賑守令邊將及私賑願納人考例施賞事命下矣富寧府使李汝節施以璽書表裏之典吉州牧使金魯直明川府使鄭宇朋慶源府使李顯宅竝施以表裏賜給之典至於邊將等令兵曹稟處而富民願納人鏡城折衝陳益咸施以實職除授之典茂山前五衛將金聲大旣經實職似當施以加資之典茂山折衝李鳳來施以賞加之典明川折衝安廷民德源折衝金載鍾文川折衝蔡宗澤全德憲咸興閑良金宗萬折衝申思顯北靑折衝趙德觀甲山通政梁運海吉州折衝金麗澤金鳴郁鏡城折衝朴東奎張鵬一幼學李秀漸富寧折衝文聖基閑良金利和朴弘中茂山前萬戶吳泰柱折衝崔進衡閑良文聖圭慶源閑良蔡之淵金瑛等合施帖加成給之典而事係恩典請上裁敎曰論賞事竝依回啓施行而守令自備穀物之數爻太多稔知爲弊之多端曾有飭令則又如是夥然者豈成說乎特從申令之意雖不處分其在信令之道有難泯默而邑力自有大小則混同勿論殊非綜核之政此後則稱當量力更勿如前之意令賑廳嚴飭魚游澗僉使朴師曄加資梨洞萬戶都啓衫廢茂山萬戶李錫耼等亦施加資之典限瓜仍任鏡城折衝陳益載之過千包願納極爲可嘉弊後勸他不可只令承傳而上加資同樞作窠調用茂山前五衛將金聲大之千有百包願納亦甚可尙加資後着意收用至於各人等賞加帖加皆於今日政下批下送使卽分給而除職人起送事分付
정조 16년 · 강
命明川府使鄭宇朋以畿邑防禦使擬入
정조 16년 · 목
敎曰明川之民前此救活多賴其勤勵豈可徒令瓜遞向來臺評至今以爲不可昨見私賑狀本欲爲下敎而自備穀物之稍多有非近來申飭之意雖姑置之俄筵已有措辭判下者庶可知之明川府使鄭宇朋畿邑防禦使今日政擬入
정조 16년 · 강
遞承旨洪義榮以申耆代之前望也
정조 16년 · 목
以林懋遠爲明川府使鄭宇朋爲永宗僉使
정조 16년 · 강
飭銓曹大臣置處政事經日不爲擧行前例詳考以入
정조 16년 · 목
吏曹啓言大臣置處政事之經日不爲擧行有考出前例後爲之之命而取考本曹謄錄無可據之例姑不得擧行敎曰其在敬大臣之道政稟豈欲曠日留中而以大臣論大臣至於請律者卽無於前無於古之擧則政稟之持難非不知亦近於無於例之例而槪出於咨且鄭重之意不得不使卿等考出可據前例而尙不書入乃有此草記何也今日內斯速考例以入
정조 16년 · 강
吏曹判書金思穆參議徐邁修聯疏賜批仍命竝重推
정조 16년 · 목
疏略曰大臣置處固當今日政送西而旣伏承置處政事之經日不爲擧行考出前例後爲之之命矣臣等見聞未周全昧故事之如何且考本曹所在謄錄亦無可據之例竟未得擧行又伏奉草記批旨有今日內考例以入之敎而只緣臣等謏暗寡陋不能博考廣稽致使置處之格例壞了無餘自顧慙恧人將謂何伏乞特遞臣等之職以嚴國體以存公格焉批以大臣自創無於例之例予亦欲爲無於例之例然猶近於效尤不必如是特命卿等考奏可據之例則微稟以無是草記曰未考甚至有此聯名辭職此執藝之箴乎引義之擧乎卿等從重推考爲先行公前例今夜內斯速考據草記
정조 16년 · 목
該廳啓言全家頹壓中部一戶東部二戶西部二十三戶南部五戶北部四戶各錢二兩完少頹多中部一戶東部七戶西部十八戶南部十五戶北部十戶各布一疋依例分給
정조 16년 · 강
命求禮通津等邑拯活人命人姜得己李銀起等施加資之典
정조 16년 · 목
全羅監司鄭民始狀啓以爲求禮縣監李在天牒呈內去月十六日大水汎濫於本縣馬山面玉只村老少男女相携緣屋將至合沒之際海倉村居良人姜得己持其船隻意外來到一百三口人命次第拯出幸免渰沒之境云姜得己以他村之人事非官令獨出義氣拯活許多民人者極爲嘉尙施賞一款請令該曹考例稟處敎曰求禮姜得己拯活之擧極爲嘉尙今日政加資敎旨成送仍令道伯別加收用陞遷俾知重民命之意事回諭他邑如有此類一體訪問以聞○黃海監司李敬一狀啓以爲龍媒僉使林亨遂牒報內仁川居金時山等十五名白活以爲捉魚次同騎一船來到本鎭後洋矣去五月二十八日夜猝遇大風所騎船隻爲怒濤所撞拍片片破碎十五船格或乘帆竹或付船板出沒洋中幾至死境矣千萬意外爲通津居李銀起所救活無一人渰沒故玆敢齊聲來籲以此意具由報營以爲狀聞論賞云矣李銀起不計危險首倡往救致使十五名人物幸免渰死者極爲可尙宜有褒賞之典請令該曹考例施賞○兵曹啓言觀此黃海監司李敬一狀啓則枚擧龍媒僉使林亨遂牒呈拯活人李銀起褒賞之典請令該曹稟處矣取考大典通編則拯活十五名以上者加資今此李銀起救活人命之數旣準定式似當依法典施以加資之典而自下不敢擅便請上裁從之
정조 16년 · 강
命西關抄上武士更試次兵判率領來待於春塘臺
정조 16년 · 목
兵曹啓言西關抄上武士願留應射者給留糧定日試取事命下矣臣今日進詣南別營抄上武士遠射金宗喆鄭元大金碩振李奉天安恩國有地處人張夢說安泌權在哲李潤喆等九人及領來武士朴弼鳳依規矩試取而留京同道武士中願射者李胤謨等十八人亦以此規試取入格人區別矣數別單書入敎曰抄報及留京武士入格之類卿率領待令於春塘臺則當試鐵箭柳葉箭騎蒭各一巡依內試射例待令卿與禁將爲試官旋因雨下未果設行
정조 16년 · 강
詣景慕宮展拜還至永淸門召見輪對官
정조 16년 · 목
具翼善冠袞龍袍乘輿出永淸門弘化門由逌瞻門詣齋室門外降輿入齋室少頃詣版位行禮陞詣宮內奉審訖還入齋室少頃乘輿出逌瞻門入弘化門至永淸門召見輪對官仍爲還內
정조 16년 · 강
遞承旨朴祐源以李秉鼎代之前望也
정조 16년 · 강
御春塘臺試取關西武士兼行宣傳官試講試取試官兵曹判書李秉模禁衛大將李漢豊試講試官訓鍊大將徐有大壯勇營兵房金持默直閣南公轍
정조 16년 · 목
具戎服乘輿出延生門至春塘臺降輿陞座命除試官及應講應射人員行禮仍命開講宣傳官洪栒以講粗陣通居首李得江以申飭之下講陣全不成樣命決棍汰去關西抄上武士等試以鐵箭柳葉箭各一巡騎蒭一次靑龍刀運用陽德折衝鄭元赫鐵箭一矢一百五十步二矢一百五十五步三矢一百六十五步柳葉箭邊一中收用博川直赴金宗喆鐵箭一矢一百五十三步二矢一百五十步三矢一百五十二步靑龍刀運用唱榜後收用平壤直赴李潤喆鐵箭一矢二矢三矢幷一百四十步柳葉箭邊二中靑龍刀半擧唱榜後直爲越薦將鬼薦除取才平壤閑良權在哲鐵箭一矢一百三十八步二矢三矢幷一百三十六步直赴殿試義州出身宋聞鶴柳葉箭邊三中騎蒭二中平壤折衝金鳴潝柳葉箭邊三中靑龍刀能擧各半熟馬帖一隻鐵山折衝金仁德柳葉箭邊一中騎蒭二中義州折衝許炫柳葉箭邊一中騎蒭一中靑龍刀半擧各木二疋布一疋平壤折衝田百寧柳葉箭貫一中騎蒭一中木布各一疋龍川出身安泌騎蒭二中都政以地處身手收用義州出身白仁默柳葉箭邊二中平壤直赴康載徽柳葉箭貫一中靑龍刀能擧折衝金碩振騎蒭一中靑龍刀能擧直赴李奉天柳葉箭邊一中靑龍刀運用博川出身劉國平柳葉箭邊一中靑龍刀能擧成川嘉善金重栗柳葉箭邊一中各木布一疋碧潼折衝鄭元大靑龍刀能擧平壤直赴安思國靑龍刀能擧各木一疋部將鄭聖翰龍靑刀半擧別爲收用
정조 16년 · 강
以義州武士張夢說爲別軍職仍命西北武士收用有差
정조 16년 · 목
敎曰關西尙武之地也文勝爲弊耕織殊宜年來屢勤飭諭必欲及本業挽古俗者意豈淺淺昨年抄上旣不能拔其萃今若不另示求驥先求驥骨之擧則何以興勸而奬聳乎都政在明亦已臨試今番抄上中義州武士張夢說卽昌城府使天用別軍職雲翼之從孫地處身手最可意別軍職除授龍川武士安泌卽營將壽長之孫訓鍊副正克獻之六代孫而肅川武士李胤謨族泒有顯官身手亦可謂第一竝令明日政收用部將鄭聖翰渠家不特有閫帥屢蒙先朝拔擢之恩豈可如彼沈屈訓鍊主簿加設口傳陞遷亦令明日政收用事分付鐵箭居首博川武士金宗喆聞是直赴待唱榜卽爲收用留京人中陽德武士鄭元赫鐵箭亦爲居首一體收用尙武之政西北奚異北道武士前縣監金膺舜卽水使百祿之從孫而人亦瞭然營將待窠調用閑良魏光軫故承旨昌祖之侄身手亦堪用勸武之後射藝頗長進云更令訓將各別課奬待成就卽爲草記事分付
정조 16년 · 강
命關西道臣五世同居人崔尙浩等事實詳採以聞
정조 16년 · 목
敎曰今日因關西武士收用思之記昔在先朝因關西人崔尙浩五世同居敎曰向年郭山金永俊召見賜御筆倣唐張公藝故事一道之內又有崔尙浩召見其侄問所以睦族之道依永俊例特旌其門所居之家令道臣圖進爲敎尙浩擢授二品秩仍命本官給食物至今傳以爲盛事今於奬勸武技之日先從此等操行卓異者訪其後錄其家實合對風勵俗之政金永俊崔尙浩事蹟雖令考出於起居注不若本鄕聞見之纖悉令道伯詳採事實以聞兩人子孫中如有可堪職仕者仍令道伯招見狀聞事分付
정조 16년 · 강
遣禮曹堂郞奉審愍懷墓曲墻頹圮處
정조 16년 · 목
禮曹啓言卽接愍懷墓守衛官所報則今番潦雨本墓墓上北邊曲墻一間半頹圮云慰安祭不卜日今二十三日設行而修改之節本曹堂郞進去奉審後請稟處允之
정조 16년 · 강
命前判尹李坤罷職左尹李漢豊遞差宣傳官金相九拿處
정조 16년 · 목
敎曰凡係民隱雖微莫敢放忽況民命拯活所關何如則咫尺江郊之事事在五月尙不登聞若非昨日京兆尹之出擧條則纛島被活之千餘名其將曰朝廷有恤民之政乎否乎拯活人才令論賞而其稽滯之罪不可無飭其時判尹罷職諸堂遞差日前分遣史官宣傳官遍審頹戶也此一款不爲枚擧於書啓中者極爲駭然當該宣傳官令該府拿問處之
정조 16년 · 강
吏曹考出大臣置處政事經日不爲之例以奏
정조 16년 · 목
吏曹啓言大臣置處政事經日不爲擧行之前例更考曺在謄錄則昔在甲寅在議政徐命均置處時有趁早朝爲之之傳敎乙酉領府事尹東度置處時因政稟有明日爲之之命經日之例此爲可考而臣等矇未照察不卽書入昏謬之失不勝惶恐
정조 16년 · 강
命靈山縣拯活人命人朴東守等加資
정조 16년 · 목
慶尙監司鄭大容狀啓以爲靈山縣監趙榮慶牒呈內本縣道沙面馬山亭里以四十餘戶江村五月十六日之雨擧入滄洋之中老少男女一百十七名或登屋上或立水中幾不免全沒之慘矣道興里朴東守松津里金世化等持船來到許多人命擧皆載歸該里民人五十餘名齊聲來訴請報營門以爲施賞之地故伊時事狀更加探問則果與民訴無一差爽褒賞之典在所當施事牒報矣朴東守金世化等救出幾死之命至於百十七之多極爲嘉尙合有褒奬請令該曹考例稟處敎曰加資口傳下批敎旨卽爲成送事回諭
정조 16년 · 강
勘放金吾時囚金相九
정조 16년 · 목
因相九囚單敎以以公罪區別功議草記勘放○該府啓言時囚罪人金相九纛島拯活人不爲枚擧於書啓罪取考律文則杖八十而功減一等杖七十請以公罪收贖放送允之
정조 16년 · 목
該廳啓言東部全家頹壓三戶各錢二兩完少頹多十二戶各布一疋西部全家頹壓三戶各錢二兩南部全家頹壓二戶各錢二兩完少頹多三戶各布一疋依例分給
정조 16년 · 강
召見藥院提調鄭昌順副提調李秉鼎于誠正閣
정조 16년 · 강
罷禮曹判書吳載純參議尹行元職遞承旨李祖承仍命壯勇營兵房兼察守廳
정조 16년 · 목
禮曹啓言祈晴祭設行後積雨快晴報謝祭請於今二十五日設行敎曰近來禮判擧措何如是燥擾乎甚非所知三庚六月之祈晴旣無其例而自創之其後大水眞正當爲之時嫌於煩瀆不得設行何幸昨今太陽中天霽光赫然因此快得收晴方齋心默禱則霽未數日更請報謝者是豈靜而待之之意乎況七月尙遠亦豈有此時報祭之例乎當該行公堂上竝罷職捧納承旨遞差更待來初稟旨可也○政院啓言守禦使吳載純纔已罷職將兵之任不可無總察之人何以爲之乎敎以壯勇營兵房兼察牌招聽傳敎
정조 16년 · 강
遞禮曹參判申光履
정조 16년 · 목
光履書啓以爲愍懷墓墓上曲墻頹圮處馳詣奉審後以木尺尺量則西北邊曲墻全然頹圮高爲二尺五寸廣爲十五尺改築之節待快晴擇日擧行恐合事宜敎曰何時進去今始復命當該堂上遞差
정조 16년 · 강
行都政吏曹判書金思穆參議徐邁修兵曹判書李秉模參判李集斗參議權恢參知趙武範進
정조 16년 · 목
敎曰守令初仕當所愼揀如忠臣勳舊廉吏之裔亦宜收用西北人昨諭申申不必更提間起之賢士未易羅致則欲求老成人典刑於其後繩似此家子孫一體收用大抵我朝歲再大政卽虞廷考績而黜陟之遺意也政眼一出萬目爭覩則若使所擬異於所求所用又異於所望惡在其大政之爲也近來痼弊莫有甚於太局而太拘天生人才豈有石竇內外之別乎散政猶不可若此況大政乎今政則無論內外淸腴復職筮仕廣用遠人事另飭兩銓疏鬱之政在蔭武且務恢蕩況三司之臣乎昨令銓曹抄出錄啓果不爽所料玉堂之叨侍先朝經幄之列者今日政外職堂上窠陞擬兩司之立朝三四十年曾經亞長者臺通三十年年過七十者特陞一資次次調用名以法從釋褐過四十年者又有之云不可但以積薪言亦爲陞資事分付又敎曰侍從陞資中登科及臺通近四十年曾經正三品者一體捧傳旨又敎曰近來文臣侍從及參上之屢煩飭敎而銓曹終不試其能否於百里若此則文臣反不若蔭官乎事之無謂莫甚於此今政留意試可事申飭銓曹○吏批以朴祐源爲吏曹參判李彥植爲黃州牧使金爔爲富寧府使李潤集爲祥原郡守李祖範爲金化縣監金相儼爲懷德縣監朴瀅源爲井邑縣監丁藎祖爲松禾縣監鄭昌謨爲歙谷縣監鄭聖翰爲光陽縣監宋載瑞爲渭原郡守權訪爲全羅都事洪允五爲金泉察訪尹最遠爲金郊察訪金行簡爲銀谿察訪金世禎爲居山察訪金履仁爲沔川郡守李得駿爲長津府使尹東晩爲安邊府使金獻行爲召村察訪朴宗來爲慶源府使李普天爲茂山府使李魯述爲三水府使李儒慶爲甲山府使宗來普天魯述儒慶竝新資也趙台鎭爲河東府使趙武範爲執義姜忱爲修撰○敎曰在外及未肅拜玉堂許遞前望單子入之○以林道浩爲校理前望也○敎曰親政則當陞六矣其所收用自有所重尙瑞副直長李國柱與實直長依親政例一體陞六又敎曰兩司呈告未肅拜在外及引避退待人員竝許遞又敎曰新除授富寧府使改差又敎曰光陽素稱難治難付生手今日政新除授蔭倅聞邑中勿拘相換茂山府使李普天北幕屬耳移付僉樞另擇差代又敎曰闕記不爲書入兵曹當該堂上遞差今日政差出○以沈原之爲利川府使尹魯東爲京畿都事李元植爲茂山府使○執義趙武範護軍柳匡國申匡堯趙錫穆前掌令崔昌國司諫李身晦前執義權恢宗簿正李章五前正韓宗鑽竝陞資光陽縣監鄭聖翰金化縣監李祖範相換○以李城輔爲戶曹佐郞柳匡天爲執義洪彥喆爲司諫金翰東爲掌令沈達漢李尙友爲正言○敎曰兵曹參判前望單子入之先參政後謝恩○以李集斗爲兵曹參判前望也○因戶曹佐郞李城輔望筒敎曰雖已點下豈可以郞階敦召乎外臺瓜近人作窠擬入又敎曰兵批出六有虛司果一人云北道邊地現窠以善治文倅特爲陞擬以勸他人兼爲陞仕者疏滯之政○以黃瑗爲旌善郡守沈煥之爲左尹徐配修爲富寧府使新資也李煥爲順川郡守李邦翰爲彥陽縣監李洪載爲禮曹參判李城輔爲咸鏡都事徐潤璞爲孟山縣監任希問爲安峽縣監成鎭殷爲端川府使洪棆爲博川郡守金翰東爲副應敎鄭萬始李龜雲爲副校理李榏爲中和府使李東稷爲掌令沈煥之爲冬至副使李尙度爲書狀官○以李義鳳爲承旨前望也敎曰在外承旨許遞前望單子入之○以宋銓爲承旨前望也敎曰登科臺通雖不及於諸人亞長十七年獨非積滯才旣點下而數遞宜念同副承旨宋銓仍任前職○以兪漢謨爲承旨前望也○敎曰吏曺參判聞有實病許遞○因冬至正使望筒敎曰宗親儀賓中擬入○政廳以淮陽府使堂下差送非特敎則不得擧行微稟敎以觀此謄錄書入旣有四五次可據俄有侍從及文參上試用之命以堂下擬入事分付○以李文源爲禮曹判書鄭景祚爲淮陽府使高廷憲爲興陽縣監黃仁點爲冬至正使鄭最成爲泰川縣監洪義浩爲江陵府使○以徐應輔韓復衍金是瓚爲童蒙敎官任希復爲南部都事李柱溟爲永禧殿參奉金載翼爲齊陵參奉金順行爲寧陵參奉鄭時儉爲昭寧園守奉官竝初仕也○敎曰今見望筒始覺年滿故人之孫烏可不收用直長中文臣時帶人改差從次序陞後以贈判書李鎭衡孫李根擬入事分付銓曹○兵曹啓言本曹一軍色正郞尹魯東移拜京畿都事矣軍色之任有難數遞請仍任允之○以趙秀民爲栗峯察訪蔡一祥爲景陽察訪曺翰振爲朔州府使鄭晩錫爲持平金致光爲殷栗縣監朴道翔爲英陽縣監韓興裕爲京畿都事李鼎揆爲大司憲李敬五爲大司諫姜文會爲持平李祉永爲獻納宋景煥爲掌令柳雲羽爲司諫尹行任洪彥喆爲承旨朴祐源爲左尹李根爲泰陵參奉初仕也○敎曰在外都憲許遞前望單子入之○以奇彥鼎爲大司憲前望也○兵批以李晉秀爲兼司僕將鄭湋爲慶州營將朴宗和爲全州營將李周鳳爲大興中軍竝新資也邊德淳爲惠山僉使李胤謨爲黃海中軍李永老爲全羅中軍具載厚爲忠淸水虞侯丁好南爲訓戎僉使白東遠爲江原中軍新資也全膺舜爲順天營將吳應常爲訓鍊正新通也金▣爲晉州營將尹弘儉爲南虞侯新資也成東一爲慶尙中軍李馨秀爲訓鍊副正新通也李海範爲都總經歷○因從浦萬戶望筒敎曰向有鎭弊釐正後別般陞遷之命則何以知釐正而遞然出代如知釐正則不爲陞遷而出代者以此以彼大是不察若此則爲西民眷眷之本意果安在哉又況特敎承傳乎望筒勿施宣傳官總郞有履歷人中相換其委折爲先問啓兵曹判書李秉模從重推考年前特念鎭弊另擇五鎭邊將下送面飭於渠等曰五考純褒則當外職陞遷否則別樣重勘申申戒飭命令不可不申況爲民之事乎其中兩鎭間已出代平南夞怪今日政以府使陞擢楸坡萬戶成履福之連中萬萬駭然渠雖非伊時承敎之人旣爲其代則焉敢若此乎履福令江界府使大張威儀府民所見處決棍二十度本部苦役充軍擧行形止狀聞事令廟堂措辭行會以示爲民信令之意○政院啓言問啓事命下矣問于兵曹判書李秉模處則以爲鎭弊釐正與否不能的知只知循例瓜代率爾差出彼此之間俱無所據致勤嚴敎惶隕之極不知所達云矣○因北評事望筒敎以新錄中擬入○敎曰未赴任忠淸兵虞侯改差在外訓鍊正改差副正李馨秀都總經歷李海範竝仍任前職其代差出○以鄭宅亨爲部將初仕也尹頤東爲忠淸兵虞侯金履喬爲北評事李謙會爲訓鍊正新通也李甲會爲訓鍊副正李海範通望李雲祜李尙岳爲都總經歷李烷爲忠淸兵虞侯○判府事朴宗岳知事李命植單付○以鄭周誠爲訓鍊副正新通也尹範行爲內乘○敎曰內乘中時帶禁軍將人改差差代○以李得滿柳文鉉柳相默爲宣傳官兪範柱李周百柳可源權思漢柳有澤尹行源爲武兼李宗蕃郭道行李邦鉉安泌爲部將金思喆崔重一咸光秀李柱鄭宅亨白光儀鄭復曾爲守門將竝初仕也鄭學耕爲內乘○敎曰今日政新除授守令察訪初仕邊將皆令明日待令
정조 16년 · 강
命翰林林景鎭拿處
정조 16년 · 목
承旨金孝建啓言兵批望筒中忠淸兵虞侯不以某人某代懸註者已是不察而至於正書政事亦多有誤書處事甚未安當該堂上請推考從之
정조 16년 · 목
政院啓言臺諫許遞傳敎中呈告人員亦在其中而司謁初不來傳以致擧行之遲滯事甚駭然當該司謁請令攸司科治敎以推考
정조 16년 · 강
命沁都拯活人命崔泰謙加資
정조 16년 · 목
兵曹啓言觀此江華留守柳戇狀啓則枚擧本府屬唜島頭頭人安尙運等手本內安山船人玄順乭等本島漁場設綱捉蝦矣去月二十九日夜逢風致敗命在頃刻因內可面居折衝崔泰謙之來救船格十五名俱得全活云崔泰謙冒險出身全活人命至於十五名之多論以法例宜有褒賞之典令該曹考例稟處云矣取考大典通編則拯活十五名以上者加資今此崔泰謙似當施以加資之典從之
정조 16년 · 목
該廳啓言西部全家頹壓二十二戶各錢二兩全家漂失一戶全幕漂失二戶各錢二兩完少頹多三十一戶各布一疋南部全家頹壓三戶各錢二兩完少頹多四戶各布一疋北部全家頹壓五戶各錢二兩完少頹多二戶各布一疋依例分給
정조 16년 · 강
召見守令邊將初仕人于熙政堂
정조 16년 · 강
命居山察訪金世禎乾川權管韓佑邦拿處
정조 16년 · 목
敎曰居山察訪金世禎改差令該府拿處其代令該曹口傳各別擇差○兵曹啓言新除授乾川權管韓佑邦今日不卽待令故査問其委折則謂以猝有身病運動無路不得待令云極爲無嚴不可置之請爲先汰去令該府拿問處之允之敎以其代口傳差出
정조 16년 · 강
命三南守令當日辭朝
정조 16년 · 목
敎曰農務方殷三南守令皆令當日辭朝催促下送毋敢遲滯事分付
정조 16년 · 강
以朴長卨姜垣爲承旨前望也
정조 16년 · 목
敎曰承旨姜垣年限已過云許遞僉知作窠令該曹口傳擬入
정조 16년 · 강
以李文會權恢趙武範爲承旨前望也
정조 16년 · 강
命江界府諸鎭將隨殿最施以勸懲之典
정조 16년 · 목
敎曰旣爲江民屢煩飭諭則所管邊將其所勸懲宜有別般先甲之令以宣薦拔例差送之類五考連上則外職陞遷其間一考居中則令帥臣拿致決棍懲勵連中或間次中及居下者令本府使決棍卽其地充軍事下諭于該道道帥臣及該府使俾各曉諭於諸鎭將
정조 16년 · 강
重推吏曹判書金思穆推承旨李家煥
정조 16년 · 목
因司饔主簿相換望筒敎曰一名之許通廚院載在定式則混同相換法將爲用當該堂上從重推考該房承旨推考此望筒更爲修正以入
정조 16년 · 강
以李基成爲居山察訪口傳也
정조 16년 · 강
命時囚金世禎分揀韓佑邦付兵判處置
정조 16년 · 목
因世禎囚單敎以旣汰其職分揀放送又因佑邦囚單敎以何足責付之兵判處置
정조 16년 · 강
府前啓柳師文事改措語賜批不允
정조 16년 · 목
執義柳匡天傳啓柳師文事中嚴鞫下改措語以爲迺者天綱太恢遞下疏放之敎國法之隳壞已無可言而輿情之憤惋去而蓋激請亟寢秋曹罪人柳師文放釋之命仍令王府設鞫嚴問期於得情夬正王法
정조 16년 · 강
承旨權恢趙武範以年七十聯疏辭職踏啓字
정조 16년 · 강
召見察訪初仕人于誠正閣
정조 16년 · 강
命諸道道臣修明列邑祀典
정조 16년 · 목
承旨李秉鼎啓言臣於待罪蔚珍時見之則從前謬例春秋釋菜外守令多不躬行社稷壇壝初不看審只爲朔末公事之粘移例報至於城隍發告及屬祭則尤不着意所謂獻官執事皆以蠢蠢無識者差出祝文傳謄或書以某月某日某干支飯稻米藿監等祀需皆以生物暫設卽撤一任下屬之私用如是而鬼神安得顧歆災沴寧不感召乎臣果作爲節目使之遵行而意以爲蔚珍卽海上僻陋之邑故其弊適然歸路逢着忠州倅鄭東閔語到此事東閔以爲忠州亦然故已爲痛革云忠州以大都護之邑其弊如此則他邑可以反隅臣意則下詢廟堂及掌禮之臣別般嚴飭申明祀典好矣敎曰年前申飭何如則祝文之書以某月某日祭物之皆用生物云者旣聞之後若不別般嚴飭何以責其修擧之效乎令廟堂嚴關各道道臣其所致潔盡誠之方正謬矯弊之道別出意見另飭列邑仍以形止狀聞來頭御史暗行時亦以列邑祀典勤怠爲黜陟事添載賞去節目
정조 16년 · 강
飭禁諸道帳籍冒爵之習
정조 16년 · 목
承旨李秉鼎啓言臣於待罪蔚珍時適當式年故詳考邑籍則以常漢而冒稱幼學不可勝數而最所痛駭者閑散戶籍之四祖太半賊職或書以守令察訪或書以參奉通德郞而其中一二漢高曾祖或書以兵判或書以監司去式如此今式又如此以訛謄訛殆若眞箇曾經者然臣取招報營定配道內而蔚邑如此他邑可知若不別般懲勵則海隅雖俗恐難丕變臣意則下詢廟堂有司之臣限幾式京兆所置八道帳籍中賊職冒書者一一考出釐改痛革則似有補於振國綱明籍法之道故敢此仰達矣敎以令京兆嚴飭諸道
정조 16년 · 강
遞判敦寧金履素以李敏輔代之前望也
정조 16년 · 강
以李秉鼎爲吏曹參判前望也
정조 16년 · 강
命在外侍從久次陞資人竝付樞銜使之上來肅謝
정조 16년 · 목
敎曰今番侍從久次陞資人之新除承宣佐貳者多以在外例遞殊非疏用之意令該曹幷卽單付加設僉樞筋力之可以登途者使之上來肅命難於自力者各令該道報于該曹樞銜減下事分付該曹
정조 16년 · 강
有政吏曹參判李秉鼎進
정조 16년 · 목
以洪明浩李冕膺爲承旨尹㬦爲大司諫李周顯爲司諫權坪爲掌令李顯道爲獻納李明淵宋俊載爲正言徐有隣爲判義禁宋鍈爲同義禁
정조 16년 · 강
命關東道臣搜訪道內明經能文人等以聞
정조 16년 · 목
因監軍望筒敎曰佐郞崔海寧以江原道人收用而聞己身故其代又以本道人口傳擬入以示信令之意此窠若牧用則本道土着之名以文臣未通淸者只是二人云文風何如是多讓於西北乎道內各邑明於經工者爲幾人專於功令者亦爲幾人而又如烏竹主人之後承今爲幾人竝令道伯遍問詳詢區別條列以聞事分付
정조 16년 · 강
賑恤廳以頹壓民戶恤典題給啓
정조 16년 · 목
該廳啓言全家頹壓南部二戶北部一戶各錢二兩完少頹多東部二戶南部二戶北部一戶各布一疋題給
정조 16년 · 강
命龍川府被渰民戶依三南例蠲恤
정조 16년 · 목
平安監司洪良浩狀啓以爲本月十四日大雨之後十七八日又爲暴霔龍川府江水大漲水邊民家十戶漂失一百八十戶頹壓人物六名渰死臣發遣褊裨摘奸慰諭後恤典依定式題給敎曰瘡痍之餘方農失所極爲矜悶依三南蠲恤之例擧行事令廟堂卽爲分付
정조 16년 · 강
院前啓柳師文事改措語賜批不允
정조 16년 · 목
獻納李顯道啓言星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑
정조 16년 · 강
右尹沈煥之上疏辭職賜例批
정조 16년 · 목
疏略曰臣不忠無狀向叨秋官佐貳當湖西査案之覆啓也其所以挾助長官措辭斷事者茫然失其大旨未能以一語威鈇銊於凶黨峙隄防於頹流而愚淺區區只欲對揚聖朝待館學之盛德者乃胥陷於議律乖謬亂賊緩討之科押付之狀才撤宥還之命遽下今殿下旣宥臣死罪旋還臣官秩又從而除旨聯翩第伏念九天之雷雨沛有餘澤而三司之論啓墨痕未乾臣何敢揚揚冒玷於冠裾之列以重其無忌憚之罪哉此際得見李魯述爲其父聖模訟罪之章其造意遣辭甚不美矣臣於往者諭聖模事蓋爲一世之公議也奚特因一李義翊之言也且聖模之於能賊家人門徒之相似而藉其吹噓長發之力者又奚但關西之一名郡而已耶雖然臣之論勘乃止屛裔則何嘗曰莫須參涉於能賊之凶論逆謀如文武官方之私相擬議者流乎今魯述惟知爲父隱而未聞勿欺君之義矣乃敢强捏榮賊指使建德報仇等無倫之語汨董囫圇以謂日月之可蔽而欲擠臣於罔測之地者亦一兒童之見耳臣之甲辰秋一疏洞陳當時事蹟已蒙聖明之俯燭矣則又何足與魯述區區較辨爲哉時移事往之後乃爲全然掉脫之計所以反詈者雖如此臣何忍刻論於泉下人已宿之案以傷聖世敦化之風哉鳴呼明義一部之書所以闡聖神傳心之丕謨而包春秋討亂之大法者也噫嘻能賊托名林下輻湊衿紳內而執麟謙養雲輩窩主之權外而爲師輪軾顯輩輔車之勢箕踞大談人皆唯諾當其時也簡恒之悖說傳鉢者何人而簡恒之外凡親附能賊者皆曰不聞則人其許之乎澤吉之潛圖參席於何處而澤吉之外凡師事能賊者皆曰不知則世亦信之乎噫嘻賊範振古之急變與夫賊夏窮天極地之逆肚凶言苟究其源則無不出於能賊窩藏之內而其漸之所由起則背馳於我聖上所執至大至精之義理因一轉而又角勝於代聽之大義理故耳幸賴我聖上乾斷廓揮巨慝大憝妖腰亂領次第就法鉏討略平縱或有餘黨之倖逭者有而不問許其自新固無害於大聖人好生之仁也抑臣之所大憂者當時凶黨之見有眞贓明證而入於三司之論勘者若其子若其弟皆欲效魯述之操戈反攻售其翻案之計則是紀綱緣臣而不振隄防緣臣而大壞矣伏乞刊臣仕籍勘臣罪案以肅朝綱焉
정조 16년 · 강
遞承旨申耆以李祖承代之前望也
정조 16년 · 목
箚略曰臣癃病昏憒床褥是恃長夏盛熱牎闥罕開尙可論出而造朝以應庶務乎考績王朝大政而所管諸司一例權停賓對軍國謨猷而每當日次輒稟病故陳力就列不能者止庶官猶然況以大臣名者乎我聖上未明求衣一念圖治十六年如一日而緣臣許久癏曠國事漸歸叢脞此豈細故也哉方今第一務無過於斥退臣身改卜賢德而聖恩一味暇借重任殆若覊縻一日二日遂及半載臣媿汗長流寢食靡寧奈之何近日以來譯院御營兼管之命一之二之有若行公大臣優禮任事者然於是乎聖朝綜核之政乖舛極矣況營門提擧之無得疊授先朝定式已成關和諸僚相之授例陳懇輒蒙允許者良以此也臣之此任雖由承之其疊授之不可冒膺臣與諸僚相一也揆以公法何敢一日晏然而精神長在烟霧數行短箚無以構得今始瀝血陳懇伏乞亟遞臣相職以幸國事譯院御營都提擧之任亦卽解免以存公格以安私分批以中書爲任非筋力自效之地臥閤論道已聞於古人之言何庸辭爲譯院事試第之一味委屬所關非細差待秋涼卽爲擧行兼管軍門事格例卽然點下亦出於承之御營都提擧之任今姑許副仍命遣史官傳諭
정조 16년 · 강
正言李明淵上疏賜批
정조 16년 · 목
疏略曰黨心之故而大不道於莫重至敬之地者實歷代淫朋奸黨之所未有而噫彼九逆窮凶絕悖之變乃出於我東方禮義之俗萬古之民彝將墮而八域之人紀殆絕矣族誅猶屬例典矧可一日稽遲於孥籍瀦革應擧之邦憲乎臣以問郞參鞫而退只恨不能卽地手磔而任其徑斃忽於旬日之後厚被人言謂問郞就罪人所供之言變幻仰奏臣誠驚惶震懍至今莫省其所以致此也蓋所謂色目二字果出賊口而卽其游辭也所謂偏黨二字亦出凶口而乃其直告也游辭則不捧直告則仰奏焉而今以上款冒下款謂之以變幻駭惋之斥極其嚴截臣無愧于中而有懼于人實慮其傳訛層激遂陷罔測幸蒙我聖明曲加庇覆敎之以豈有他意歸之於生疏所致遂使事不葛藤而紛紜者自息縱使臣自爲之地安能出此哉到今除旨之下宜無逡巡之端而第伏念不肖賤臣徒勞聖眷辜負已甚慚悚交至其在自靖之道惟有謝跡名塗自投閒散全保生成之軀庶爲不負之資伏願亟遞臣職以安私義噫嘻星漢之千妖萬惡環東土含生之倫孰不欲口臠其肉而乃殿下一向靳允於神人共憤之請至於全釋師文脫出曺獄使其凶父逆子偃息自在王章久屈亂賊奚懲臣實懍然寒心不勝繞壁之憂伏乞廓揮乾斷師文皇漢設鞫之請及九宗孥籍之啓竝賜允兪以伸王法焉批以不允爾其勿辭察職
정조 16년 · 강
飭貞陵參奉李敬儒肅命
정조 16년 · 목
禮曹啓言今二十九日懿陵忌辰祭享時兩官當爲備員將事而參奉李敬儒時在尙州地云請姑改差其代卽令該曹口傳差出敎以他官相換此非因疏事除官適見其人且聞奏對頗有識特命調用則揆以道理焉敢不卽上來肅命若或過限令該府拿問處之仍以敬儒換差貞陵參奉
정조 16년 · 강
命仁政殿後墻頹圮處定禁軍晝察夜巡仍以爲式
정조 16년 · 목
兵曹啓言仁政殿後墻內松木一株爲風所折橫壓墻上墻垣一間許頹圮此是殿內曾無軍兵出入把守之事雖有入直禁軍亦無除出守直之例何以爲之敎以令龍虎營將校率領禁軍數人晝察夜巡仍爲定式施行
정조 16년 · 강
命恩津等邑漂頹民戶恤典依成命施行該道道臣李亨元推考稽報邑倅等待秋成後拿處
정조 16년 · 목
忠淸監司李亨允狀啓以爲去月二十四日雨水恩津縣民家十四戶頹壓一百二十八戶漂壓鎭川縣民家七戶頹壓二十九戶漂壓木川縣民家二戶漂失八戶漂壓海美縣民家二戶頹壓堤川縣民家一戶漂失懷仁縣民家一戶頹壓靑山縣民家六戶漂失一戶漂壓永春縣民家一戶頹壓淸州牧民家十戶漂失三十六戶頹壓騎兵都已世壓死扶餘縣民家二十三戶漂失三十四戶頹壓槐山郡民家一戶漂失八戶頹壓淸風府民家十四戶漂失十一戶漂壓鴻山縣民家十戶頹壓沔川郡民家七戶頹壓洪州牧民家十四戶頹壓大興郡民家一戶漂失四戶頹壓去月二十七日雨水忠州牧民家八戶漂失二十四戶漂壓今月初八日雨水德山縣民家一戶漂壓一戶頹壓溫陽郡民家六戶漂失十七戶頹壓一戶漂壓公州牧民家五戶漂失二戶頹壓十戶漂壓定山縣民家三戶頹壓五戶漂壓沃川郡民家二戶漂失三戶頹壓十三戶漂壓報恩縣民家一戶漂失臣謹遵前下聖敎漂頹民人小殘獨戶新奮還勿徵壓死及殘獨戶則竝與身布一竝勿論之意行會於各該邑敎曰恤典頃有成命而去月卄四之雨水頹漂今月廾四始乃登聞者其爲稽滯極甚駭然若使邑倅蚤夜不怠則奏御之民事豈可如是緩忽乎當該守令等所當重勘而時値農節待滌場封倉竝令該府拿問處之卿則推考事回諭
정조 16년 · 강
召見備局有司堂上徐有隣鄭昌順趙鼎鎭稟事堂上金尙集沈頤之于熙政堂
정조 16년 · 목
予曰日前因侍從新資人入侍聞之近來堂下軍職多不得食祿云軍銜祿窠雖有定數而然而我國專以科目取人且其在忠信重祿之義名以侍從不得受祿豈非大段欠事乎此不可無變通之道矣昌順曰軍職受祿卽國朝之典而中朝則非實職而無食祿之規矣鼎鎭曰優待侍從之聖意臣等不勝欽仰而目今經費實無從他區劃之道此甚可悶矣予曰從當一問於大臣而宜有別般講究之方矣
정조 16년 · 강
命置慶尙前兵使李源移營設防之請
정조 16년 · 목
有司堂上徐有隣鄭昌順趙鼎鎭等啓言前慶尙左兵使李源狀啓以爲本營僻處海隅將卒相遠故移營之議或以爲慶州便永川便華山便歷見三處則永川大川在前群山四擁東距本營爲二百里西南北郡縣遠不過百餘里此爲嶺左一道正中之地三鎭兵馬一路賊鋒惟意所令今此移營旣是預備之計則搬移役力顧何暇論已有築城穀六萬餘石可無弊端於民邑移營之後本營因爲行營留置虞候兼以助防以爲風高風和之式則永無失守之慮且沿東海數千里之地係本道者爲六邑而初無一邊將屬江原者爲九邑而不過有一營將一邊將至於關北旣是肇基神跡之地而亦無一處助防之備沿東北列邑之間就其要害問置助防以爲萬全之圖事請令廟堂稟處矣其所論列雖出於重關防之意而移營一事非但時屈擧贏慶州永川華山三處形址亦未知何處便當至於嶺南關東關北沿海一路設置助防等節大而無當泛而不襯亦不可輕議問于大臣則置之爲便云狀啓內辭意請竝置之從之
정조 16년 · 강
命秋曹囚朴東春施以次律
정조 16년 · 목
刑曹判書沈頤之啓言朴東春獄案有論理草記之命矣今適登筵有愚見之可以仰奏者朴東春呂士玉之元犯互換獄官議讞大臣收議已有處分至停至當而第其檢案多有疑晦呂朴兩囚皆有數三次足踢云而痕損只發於一處雖由於輕重緊歇之不同孫珍郁臥在朴東春之虛間屍親諸證無不目見臥者之立踢必從地上曳而使足則其勢低下必不能盡意肆力痕損若是深重至於翌日致命已是疑怪脇肋被傷致命在卽則必當轉動不得周回房內不能貼席又是可疑且足端踢人其痕爲八寸八九分前後檢案所無亦無方圓懸錄此亦疑端珍郁被踢歸家與其母其弟多有酬酢而獨不及於誰某之足踢亦一疑端切隣洞任之招皆曰遍身上下少無傷處云爾則生前所無之痕何爲而大發於死該乎大抵珍郁都是酒妄撞落石橋已由於宿醉之未醒伊日投臥東春之家亦出於泥醉不省之致臥在虛間轉轉討酒鄰人之證質也匍匐歸家吐出酒肴屍親之供招也酒食醉飽雖無槪現於獄案蓄疑斷獄恐非欽恤之義敢此仰達矣敎以卿言果然豈有別見乎死者之死分明是醉似此可疑之獄已多闊狹依卿所奏施次律
정조 16년 · 강
命設行宗廟文廟慰安祭
정조 16년 · 목
禮曹啓言宗廟北苑內牆一間許及北階內牆半間許因雨頹圮慰安祭不卜日今二十八日設行修改之節請待快晴擇日擧行允之又啓言昨夜風雨大成殿東階下鳳尾草木顚仆西牆外杏樹折傷之際西廡簷瓦多致傷破南庭銀杏一株枝柯折落慰安祭不卜日今二十八日設行而西廡簷瓦修改之節請待快晴擇日擧行允之
정조 16년 · 강
推禁衛大將李漢豊仍命都城宮牆把守軍所住處各別察飭
정조 16년 · 목
敎曰昨日風雨爲念把守軍兵發送摘奸而觀此書啓外城頹圮處禁衛營字內諸處全不察飭無異露處云爲將臣此等例飭之事漫不留意以致摘奸之執頉曰醉也則素不近口曰睡也則晝亦睡乎微事之不恤弊瘼若此他事可知怠心之出亦可謂太早禁衛大將李漢豊爲先推考其委折令廟堂査問草記備局啓言査問於李漢豊處則以爲本營字內昭義門北邊都城三處頹圮處把守慕造給之後時送將校隨處申飭矣昨日風雨未及更察果有滲漏之弊致勤査問之命不勝惶懍云矣把守幕所當厚覆堅造獲避風雨而全不照察致有執頉者誠極未安李漢豊從重推考雖於開霽之後毋或放心種種察飭俾免露處之意請分付允之○兵曺啓言集春門北邊宮牆內松木一株顚仆於牆上蓋瓦破傷廣智營東邊宮牆內眞木一株顚仆於牆上蓋瓦破傷兩處俱無頹圮之事而其在愼重之道不可疏忽廣智營入直軍請令該營量宜除出限修改間晝察夜巡允之敎以廟牆頹圮處衛軍所接處不能庇身云此後各別嚴飭
정조 16년 · 강
命畿伯以大臣區劃條中一萬兩從便措置於應下不足之數
정조 16년 · 목
京畿監司徐鼎修啓言臣於昨冬以道內穀物添貿事陳達蒙允矣今已多般貿置幾皆就緖而以此所出耗條較看應下數爻其所不足猶爲夥然今若無論其衙門錢添得一萬餘兩從便措置則可無來頭苟艱之弊故敢此仰達矣敎以今春問于大臣區劃伊條中一萬兩取用
정조 16년 · 강
命綾州等邑頹漂民戶恤典依前下傳敎施行
정조 16년 · 목
全羅監司鄭民始狀啓以爲連接各邑所報則十六日七日之雨綾州光州南平和順等四邑大風暴雨連日交作長堤大堰處處橫決平野成海人不通涉各面形止未及遍審云南原谷城玉果長水雲峯等五邑川渠大漲水勢懷襄畦隴之汰覆廬舍之頹墊比比有之水退後摘奸更報云淳昌潭陽昌平龍潭鎭安任實求禮等七邑瀑流衝激之處潰覆許多全州金溝礪山金堤龍安咸悅茂長井邑等八邑衆水淳滀之地消瀜爲災沃溝一邑沙覆水沈不甚大段而蟹蝕之災日漸熾發臨陂益山扶安泰仁萬頃等五邑俱得一犂許而田種畓禾頻霑霈澤善爲成就云矣前後雨水偏多於左峽前月之潰覆未及疏尋今番之風雨又復爲災田畓之被傷人家之漂頹姑未知多小淺深而爲害不細極甚矜悶而潦路阻涉諸邑形止未及詳問隨其報來竝與漂頹數爻次次登聞計料敎曰宿水未退添漲若此則言念民事極爲悶慮嚴飭守宰頹漂之戶墊溺之弊詳加採察無以數少而隱匿其所蠲恤之典一依前下傳敎這卽擧行來頭觀勢發遣按廉之行以此傳敎知爲先甲之令事令廟堂行會
정조 16년 · 강
命槐山郡殺獄罪人陰孝寬獄事更令道臣詳査狀聞
정조 16년 · 목
刑曹啓言觀此槐山郡殺獄罪人陰孝寬獄案則兪彥得之致命根因終不著現竟至具獄不成事理道臣從輕之論非無意見然未究彥得致命之由先及孝寬傅生之議殊非重人命之道請更令道臣詳査登聞後稟處敎以未究致命之由先及傅生之議云者卿言甚是嚴飭推官拔例詳査歸一報來後狀聞事分付
정조 16년 · 강
分遣承旨詣宗廟文廟奉審摘奸
정조 16년 · 강
持平鄭晚錫陳疏賜批
정조 16년 · 목
疏略曰噫人心陷溺世變層生而豈意有星漢九宗又出於今日乎星九兩賊窮凶絕悖之狀已悉於諸臣箚啓而星漢父子則尙靳鞫問九宗則不許孥籍不意聖明之世有此失刑之大者伏願允從臺啓以洩神人之憤焉仍念臣猥荷殊春特畀西縣感激惶懼思所以撫綏斯民少效涓埃惟是民瘼深痼難以醫救終未免坐享膏血之浚立視牛羊之死此臣之罪而今又若泯默不陳則其罪尤大玆敢槪陳焉近日生民之受困不一其端而試以殷票一縣觀之其弊之大者有五曰糶糴虛耗曰隣族侵徵曰軍役若重曰田政參亂曰情債過濫所謂糶糴虛耗者本縣京司會付及營門會付之各穀爲一萬八千二百八十六石零而有未捧者有換色者又有米穀之換作皮穀者其未捧各穀皆是監營會付故屢報于監營而若其換色則京營會付大米唐米大小豆租粟木麥之類皆以小米換色而爲六千六百二石零此是久遠流弊其米穀之換作皮穀則京營會付唐米三千七百七十八石零內除其各年未捧換色而實在二千七百七十一石零都是皮唐且其最甚者唐米小米準折相當而唐米旣換皮唐故其於換色代捧之際以皮唐例準折每石捧小米六斗唐米八百二十七石零之代捧小米只爲三百三十一石零而大縮於會案元數且本縣民戶不過三千餘戶時起田畓爲一千三百餘結以若地方以若田結從何辦出其萬餘石還穀許多般租稅乎況其春受除其欠縮不過十二三斗秋輸而幷耗竝剩色落雜費幾乎倍增一經秋糴閭井枵然民何不流離顚連乎故民於糶糴百計謀免納賂不受至有不受債之號非獨本邑爲然以他邑觀之則甚至爲官長者或不無染指而以此爲官捧之厚薄其爲寒心良有已哉臣謂本縣換色之穀及時變通釐正穀簿小米四五千石移劃于穀少隣邑然後民可奠居也所謂一族侵徵者其故非一水陸之軍太半逃亡而逃亡者過十年始許代定則代定之前其價布也案債也其他種種雜役皆徵於一族倉穀庫錢之負逋吏隸或已物故或已逃亡或有流丐則分徵於一族至於陞戶之資裝邸吏之京債京司營門之奴婢移屬也亦皆徵於一族徵出許多貨穀於所不識之人雖在至親切族猶爲不忍之政況以姓同者爲族而不辨鄕貫之各異或以耳熟者爲族而不知寸數之可據故一軍逃走一面擾擾一吏負逋一邑嗷嗷民之所以轉之他鄕者豈其樂爲特是迫於催科困於饑饉故耳今若輕其徭役寬其侵漁則雖賞之以逃必不肯從如是則庶無軍人逋亡之患而且嚴其作統之法申其號牌之令有一民移寓他邑則統首告于官官考其牌而文移于該邑使之還接而渠若不願則聽其仍住收送價布其往復之際易費二三年軍人逃亡之頉限以三年軍布徵族之弊可以少紓也各邑吏隸初無斗米之廩料則其侵虐閭民冒犯公物此必然之勢也若或掌倉庫而有所霑丐則責以繭絲菜果是爲長吏者同其利而使之盜也今若區別牧府郡縣之大小定其額數給其稍廩有如京司之吏隸使之厲廉畏法自愛其身則負逋者自禁而一族之爲弊可以祛矣民生之受虐亦可寬邸吏之京債亦由於此輩渠若能自裕居積行裹則必無所逋之及於一族且陞戶軍移屬奴婢之每人裝送至近百金非特渠一身盤纏耳京司營門之情債禮錢十居其九若嚴立科條痛禁謬規則其弊可蠲矣所謂軍役苦重者本縣所屬京營兵水營軍額合爲三千五百二十名而近來稱以鄕族者冒占鄕任圖免軍役可以應役者十室而二三而已以至少之民口充許多之軍額故一人而多兼兩軍負窮者皆充重役又或有年未十五而苟充者賣家鬻子逋亡相繼而拚死留接者卽納其布又徵其族宛轉飢羸皆至倒懸且都監屬軍餉保者一歲納布視歲豐歉而少不下四緡多或至五緡監營屬業稅匠者例納身布之外一年所徵或至十緡之多故民之視之甚於死地若有逃亡必以親族代定自昔爲例此可驗偏重而至苦今若査括其冒占鄕任者除非俊秀可用而闒茸無知識之類一竝疤定軍額則一身兼役兒弱苟充之弊自可除祛軍餉保依他軍保例只徵二緡業稅匠之役亦命道臣便宜釐革則其於生聚之道捍備之方恐不無少補也所謂田政紊亂者國典每二十年改量成籍而近久不量地面籍記差毫謬千四標之識莫徵而有强豪兼幷之患六等之分已錯而有租稅厚斂之歎至於本縣其弊有甚當初量田時幷其山林川澤而打量聚土田中名以墩臺方劃四面作爲一字其第次之數環以排之由是而一畝之田多有東西分裂字犯二三者今已年久所謂墩臺頹破初不辨第次之起於何處某方之屬於何字東西疑眩結卜錯亂且本縣西面地濱海逋土皆斥鹵而惟是殘民之所宅故舊量時任事者驅其一邑之結歸於西面之田田是下下而賦乃中上是以民不起墾芒芒原野多是草萊宜卽改量以正經界以均賦稅也所謂情債過濫者我國之大小事爲莫不由情債而成至於貢納物件亦有情債至於京外各司小小文簿之期會去來者必有情債多則善成少則難成有則竣事無則生梗京司吏徵於各營吏各營吏徵於各邑吏各邑吏所納許多之貨財莫非取於寒女之手奪諸窮民之吻噫彼貧殘之類其於當納之身布惟心之公賦半價倍稱猶多不給而奈何以科外之債重爲之困也情債則歲加月增民生則荐飢連疫以益窮之力應漸增之債豈不大可哀哉情債之出其來已久如不可一朝遽革則無寧從略分定刊作一册頒之各營邑使之依此遵行如是之後該吏輩若復從中作奸或有濫徵橫侵則自各邑報京司報營門嚴法重繩永社奸弊則或可爲窮民息肩之道矣凡此五者之弊以殷栗一縣推之海西之一道可知以海西一道推之我東之八路可知彼蔀屋愁苦之狀誠仁人君子所不忍覩況我聖上如傷若保之念洞察此弊源必有以衋然惻憫大有通變矣臣以省墳之行適在畿邑不意聖恩益隆乃以華銜宣召惟當感激踢蹶而前任殷栗縣監之解由尙未及出揆以公格實難冒膺伏乞特許鐫改批以諸條民弊旣聞之豈可不卽改之乎令廟堂草記稟處其中一夫十緡之稅其說登聞之後尤宜査正亦令廟堂知此回啓爾之解由勿拘從速察職
정조 16년 · 강
判府事朴宗岳陳疏賜批
정조 16년 · 목
疏略曰噫彼金東善爰辭誠一變怪其所以自鳴其冤者乃所以益彰其罪也在渠之道惟當平說事理恭俟處分而已不此之爲胡叫亂嚷鶻崙吞棗已是萬不近理而至曰宜用反坐之律又曰兩造頭面又曰凶逆餘黨臣讀之未半心寒口呿良欲無言彼之爲後翼星九之窩窟根柢無人不知有口皆傳臣只擧國人公共之論奮不顧身聲討其罪而彼乃直歸臣於誣人之科請用反坐吁亦痛矣與九宗親密之狀無辭發明則忽引兩宰臣爲證謂彼兩宰臣九原難作而然耶果令兩宰臣有此言則其人之妖慝彰露無餘其言之忠告實得友道何不納其言而絕其人一味親好之致有再昨冬會下之會乎及其作賊之後始稱疏外如此苟且彌縫之說眞所謂欲巧及拙也宣禧宮改號一款尤是臣疏中一大關鍵而彼實自知其罪自服其罪故初無片言半辭之及此者嗚呼此何等義理所關倫常所係則爲今日臣子孰敢有異議於其間而無端不參抑何心腸卽此一着乃其斷案諂事國榮甚於夏畦而以其眞贓之現在亦不敢費辭自卞可哀也亦可駭也頭面云者此何說也臣雖無似冒忝大官而彼亦大官也往古來今名曰大官曷嘗有兩造對質若賈豎然者哉明知其行不得之事故欲以此籍口而爲漫漶之計者眞童觀之不若也何其全昧體段至此之極也凶逆餘黨云云此村婦走卒之戟手相詬也臣何可效其劻勷與之呶呶也雖然諉之於反詈而揚揚冒出則其爲敗廉防而壞名節猶屬一已固不足恤而我聖上知遇臣登庸臣者徒歸於則哲之胎累而用捨之失平也臣滿心惶懍危怖誠欲鑽地以入而不可得也伏乞聖明俯賜矜察特許永刊臣職名以卒生成之澤批以前前右相事剖析之極至雖使自爲何以加此卿庶幾悟前之非收之桑楡予日望之今疏之又如是云云是所謂失禮之中又失禮莫曰彼亦大臣此亦大臣先之者卿耳處分之若偏於卿者非忽於禮敬則前疏已施之處分豈靳于後疏然其家人對卞爰辭中旣用四字之目卿之此疏無論句語之如何均付之對卞不害爲尙忠恕息紛糅之一道玆不得不敷示數行卿其明聽之自初予所切咄而竊慨者以卿擧措不厭於心也予曰非之人云亦然雖與前前右相交未深而性相遠者亦必於右這左那之際當犂然無甚有貳辭於是乎卿之計曰得乎曰否乎此特指謂卿一身也猶屬於私夫枚卜于卿四有取焉蔽一言曰請朝象保世臣予所取者以此卿所應者若彼近日之一扶一抑豈可曰只爲前前右相地欲以謝吾心推以及於使卿知媿媿之則必懊之懊之又必不待口力諭一朝釋懣於前前右相區區此心之良若傍有明燭知卿聞此而不氷渙然泮雲怳如散尙何穎對予於筵前乎卿須亟濯舊見安心肅命仍命遣史官傳諭
정조 16년 · 강
命齊陵貞陵惠陵參奉他官換差
정조 16년 · 목
禮曺啓言齊陵來六朔朔望焚香受香在於今二十八日貞陵惠陵來六朔朔望焚香受香在於今三十日而齊陵令今方入直參奉南正和時在龍仁地貞陵令今方入直參奉李敬儒時在尙州地惠陵令今方入直參奉金熙澤時在安東地受香無人云請在外參奉竝姑改差令該曺口傳差出以爲受香陪進之地敎曰他官換差○齊陵參奉南正和永禧殿參奉李柱溟相換惠陵參奉金熙澤恭陵參奉李仁行相換貞陵參奉李敬儒孝陵參奉權太應相換口也傳
정조 16년 · 강
命黃山察訪各別擇差
정조 16년 · 목
慶尙監司鄭大容狀啓以爲黃山察訪沈鏶謂有情勢出處私次廢閣公務屢呈辭狀故不得已罷黜敎曰令該曺口傳各別擇差
정조 16년 · 목
該廳啓言東部完少頹多二戶各布一疋西部全家頹壓三戶各錢二兩完少頹多三戶各布一疋南部全家頹壓二戶各錢二兩完少頹多四戶各布一疋依例分給
정조 16년 · 강
有政吏曹判書金思穆參判李秉鼎進
정조 16년 · 목
以李身晦爲承旨徐有成爲大司諫李遇濟爲掌令洪克浩爲正言
정조 16년 · 강
罷吏曹參議徐邁修職
정조 16년 · 강
命時囚林景鎭放送
정조 16년 · 목
該廳啓言南部全家頹壓一戶錢二兩完少頹多一戶布一疋依例分給
정조 16년 · 강
命安邊府使差代望筒勿施
정조 16년 · 목
備局啓言安邊府使才以瓜滿差代矣卽聞本府量田今幾告竣而文書修正使量田守令當之然後可無民邑之弊其所修正不過一二朔內外事請新除府使尹東晚姑勿辭朝待舊府使修正文書使之赴任敎以數朔仍任莫如限責效間仍任前府使韓光綮差代望筒勿施
정조 16년 · 강
遞承旨李身晦仍任僉樞以金孝建代之前望也
정조 16년 · 강
命鑄字所財力先以畿營公貨取用關西三賑米限二千五百石作錢還給
정조 16년 · 목
閣臣徐有防啓言御製所印鑄字之役初以銅鑄定奪依前設鑄於平安監營矣今以木鑄爲定自京已始役而木鑄比鐵鑄所入不啻倍蓰向來劃得財力太半不足不可不趁期措備一依春間所筵稟者限二千五百石作錢上送之意分付關西道臣而見今工役方張需用甚急無以等待故先以畿營公貨中取用關西則待畢作錢上送于畿營以爲充給之地事請一體知委從之
정조 16년 · 강
飭嶺南湖南漂頹戶拔例顧恤小殘獨戶蠲還減役有差
정조 16년 · 목
慶尙監司鄭大容狀啓以爲道內各邑漂頹戶摘奸形止今始次第修報而大丘民家漂失六十二戶頹壓一百四十三戶比安民家漂失二戶頹壓二十六戶人物渰死二名永川民家漂失八戶頹壓九戶新寧民家漂失三戶頹壓十一戶安東民家頹壓七戶人物渰死三名梁山民家頹壓十三戶盈德民家漂失十二戶頹壓七戶知禮民家漂失三戶人物渰死二名漆谷民家頹壓二十戶慶山民家漂失六戶頹壓五戶開寧民家頹壓三戶人物渰死二名咸安民家頹壓十三戶人物渰死三名漆原民家頹壓一百七十五戶泗川民家漂失八戶頹壓十六戶慈仁民家漂失一戶頹壓一戶龍宮民家漂失十五戶頹壓三十一戶淸道民家漂失三十七戶頹壓四十一戶人物渰死一名禮安人物渰死二名壓死一名善山人物渰死三名仁同民家頹壓二十六戶金山民家漂失九戶頹壓六戶義城民家漂失四戶軍威民家漂失六戶頹壓六戶人物渰死一名山淸民家漂失五戶晉州人物渰死七名醴泉民家頹壓八戶迎日民家漂失二十九戶陜川民家漂失十三戶頹壓三十九戶人物渰死一名通計各邑民家漂失合爲二百二十三戶頹壓六百二戶人物渰死二十五名壓死三名恤典依例題給未及報來者待報來登聞計料○全羅監司鄭民始狀啓以爲今五月十七日大水淳昌人物渰死五口家舍漂頹五十戶玉果人物渰死三口家舍漂流二十戶全州家舍漂頹五十一戶順天家舍漂流十二戶光陽家舍漂流二十五戶五邑人物渰死至於八口之多廬舍漂墊亦爲一百五十八戶臣方發遣褊裨摘奸慰撫原恤典外竝自臣營助給穀物各邑形止隨所報登聞計料○敎曰嶺南湖南水災如彼其夥然極爲矜悶頹戶漂戶等應式外拔例顧恤斯逨結構奠接後使卽報來狀聞小殘獨戶新舊還勿徵殘獨幷與身役勿徵致死者生前還與役幷勿論事令廟堂分付兩道而兩道及湖西如有未狀聞之類直依此例爲之後以其形止狀聞而營邑擧行之勤慢來頭或遣繡衣或遣宣傳官及備郞抽栍摘奸亦以此意各別嚴飭而各邑漂頹戶自廟堂抄出書入以便考閱亦爲摘奸行齎去之地事知悉
정조 16년 · 목
慶尙監司狀啓以爲大丘判官李端亨牒呈內卽接花西內面居金太才等白活則今十六日之雨洛東江水不時漲溢一村人物幾不免渰沒之患矣統營居沙工金太石行商次繫船於越邊浦口見此光景卸下船卜回棹越來救活人命至爲三十名之多云矣冒危涉險救出人命誠極嘉尙褒賞一款請令該曹考例稟處敎以加資今日內口傳下批敎旨成送事回諭
정조 16년 · 강
飭各部頹戶另加摘奸
정조 16년 · 목
敎曰今日大雨雖似驟雨終日滂沱嚴飭各部待晴頹戶各別摘奸以啓
정조 16년 · 강
兵曹判書李秉模陳疏辭職賜例批
정조 16년 · 강
召見備局堂上于熙政堂
정조 16년 · 목
因次對進不進單子敎以吏兵判豈可懸病乎牌招申飭行公○予曰日前左參贊以站船事有所陳白矣果關問該道而亦就議大臣乎華鎭曰該道姑未報來臣亦未及問議於大臣而站舡之弊專由於主管無人只使都賈主人受價之故改造改槊每患不堅而及其載運之後則抛棄杇傷而不之顧焉臣以船隻屬之舟橋司仰達者此也蓋稅穀運納時凡有無面則沙工輩以人情雜費爲藉口之資此固肰矣都監所屬之船外邑下屬不敢索賂若自舟橋司句檢則外邑必不敢侵漁矣造船堅緻運谷無欠之方恐無出此矣雖以舟橋司言之若値廣津等處上流造橋之時則水上船之便用大勝於水下舡矣行司直徐有隣曰臣意則騎舡之人捧稅然後稅穀無欠縮舡隻亦堅固矣戶曹判書趙鼎鎭曰站船無人管束故舡人輩臨急則貿用柴船退件云豈不可駭乎予曰參贊以爲或判官復設或忠牧騎船爲好云此未必然矣予意則津渡別將一人輪定或永定使之眼同捧稅仍又騎舡而來如有不善擧行者自京司嚴治則豈不如薺浦赤梁邊將之領運乎如是則無論舟司與戶均廳以爲主管而載運後還泊京江則亦可爲備不虞之道且造船之價出給鎭將則退舡出給亦當有沾丐於鎭將而觀其造舡之善否以爲賞罰則鎭將必不敢不盡心矣此可爲矯捄之道至於忠牧之騎舡易致有名無實之患水判之復設亦有非久生弊之慮矣有隣曰聖敎至當以此定式則舡弊不期祛而自祛矣予曰事貴商確卿等議于大臣登對時更奏也予又曰以侍從軍職之不得食祿事日前筵中有所發端而蓋忠信重祿自是美事祿足代耕亦有古訓況我國專以科目取人則出入經幄之人不得受祿者此誠不可使聞於隣國雖緣軍銜祿窠本有定數而至於原在外則雖宰列亦拔於祿窠云此豈成說乎軍銜之祿雖未當八口生涯貧寒之侍從不得食升斗之祿而何以從宦乎每念及此予誠當食不飽不可無變通之道此卽爲朝廷事面非出於施惠之意而然也諸宰各陳所見華鎭曰臣之待罪戶判時祿窠無不足之患今則侍從之數似多於年前而亦不無兵戶吏中間幻弄之弊先自此査櫛且有實職中未肅拜有情勢而不得受祿者以此推移則似有分排之道矣有隣曰侍從之宜有付祿聖敎誠至當戶兵判相議若另加査櫛則似或有均排之道而至於重臣宰臣雖在鄕恐不可拔之矣工曹判書鄭昌順曰軍銜付祿卽國朝之事中朝則非實職而無食祿之規矣予曰中朝則無實職者無供職之規而我朝則軍銜旣差祭官亦參陪班如是而豈不給祿乎至於年老之人以不得差祭不爲給祿云亦甚不可矣昌順曰年老軍銜則旣無享役亦不參朝班而又若給祿則恐不無博施之病矣予曰鐘鳴漏盡而從宦效勞且餘年無多則其所付祿何必爲博施之病乎鼎鎭曰侍從付祿係是不可已之事而若以實職中未肅拜與有情勢而不受之祿分排於軍銜則恐有不足之患矣行副司直金尙集曰以今經費有難創出祿窠原在鄕之卿宰則自其地方劃給而祿牌則自京下送似便好矣予曰大臣外自地方官給祿亦如何矣知敦寧金文淳曰臣待罪兵判時査正祿窠堂上軍銜則付祿而堂下侍從則無以遍及矣判尹鄭好仁曰臣於戊申己酉間待罪兵判時侍從軍銜皆付祿則一朔加用爲七八十石而有難於窠外加付故武臣堂上料射五十窠中多有虛付者査出其三十窠以爲分排而大體只付實軍職則其數亦似不多矣右參贊徐有防曰以朝體言之侍從之不得受祿誠爲欠典而臣伏承當食不飽之聖敎諸臣感祝之忱不在於受祿與否而付諸戶兵判則豈無從便分排之道乎吏曹判書金思穆曰侍從付祿其在事面誠甚得當至於年老人幷付之下敎尤不勝欽誦而分排之道不可不另加講究矣刑曹判書沈頤之曰臣聞在鄕侍從或承召上京而遞職之後旣無寸祿棲屑旅店云此甚可悶若分付有司之臣則講究分排豈無付祿之道乎刑曹參判徐有大曰臣豈有別見而堂堂千乘之國侍從之不得受祿誠欠事矣行副司直李邦一曰料射雖五十窠而得中者每不滿二十以此料窠推移以付似無不可而武臣亞將之不得付祿亦可悶矣行副司直李漢豊曰侍從給祿聖敎誠至當臣更無仰達者矣予曰日前筵臣或以爲未率眷邊地守令及畿伯兵水使有夫人祿名色邊將亦有之而曹吏食之以此移劃爲好云而婦女所受之祿吏輩聊賴之資豈可奪之乎此則不可爲矣大抵朝廷之所重卽事面也侍從不得食祿事面甚苟簡且如是詢問於諸宰而豈可仍置乎兵判追後登筵未得預聞卿等詳傳筵敎卽爲問議於大臣爛商後登對以奏也
정조 16년 · 강
命東萊書啓色吏分定事問于大臣從長回啓
정조 16년 · 목
有司堂上徐有隣鄭昌順李秉模趙鼎鎭等啓言前承旨李敬一所啓有令廟堂稟處之命矣取見其所啓則以爲萊府民戶僅爲六千餘而九處衙門將校及倭館所屬名色甚多故分防軍能櫓軍無以充數太半疊役民不支堪分防軍二千餘名令道臣酌量移定於民多軍少之邑使之分排收布本邑束伍軍有事之時屬之兵營府使所率不過若干牙兵及吏奴作隊而已若以該府兼以防禦之名束伍軍兵全屬府使則緩急可以得力且以吏逋言之書契色吏例兼公作米色吏釜倉米之幻弄逋負職由於此府使若兼防禦則自當有各邑啓書營吏立番之例書契色吏自可革罷而給倭米典守亦當令每年交替計數傳掌以防負逋之患此亦可爲捄弊之一端云矣上款事纔因閣臣李晚秀所啓方有査啓之命色吏之各邑輪差一款旣屬煩猥且多窒礙所當勿施而大臣適未入侍請問于大臣更爲稟處敎曰軍政事旣有査正之命置之書契色吏分定事問于大臣從長回啓
정조 16년 · 강
命兩南漕政捄弊之方問于大臣俾有實效
정조 16년 · 목
有司堂上徐有隣鄭昌順李秉模趙鼎鎭等啓言再昨年間在參贊金華鎭盛陳兩南漕弊而有出擧條的確稟處之命矣近來漕政轉成痼弊而今年嶺南之臭載尤爲可驗之一端請將此擧條問議大臣後稟處敎曰漕弊事係是急務況今年嶺漕僨事之餘乎其所捄弊懲後之方尤當留意問于大臣除尋常消商俾有今日筵敎之實效
정조 16년 · 강
命置前副修撰李羽晉上疏中格浦黔毛合鎭之議
정조 16년 · 목
有司堂上徐有隣鄭昌順李秉模趙鼎鎭等啓言前副修撰李羽晉上疏以爲扶安有黔毛格浦兩鎭而格浦徒擁鎭名初無船隻鎭將及校卒憑藉松禁嚇喝山海之氓誅求多端誠爲扶民逼骨之弊雖以形便論之格浦則前臨七山背控兩湖黔毛則由格浦緣巷四十里設鎭於水盡處距海絕遠名以海防置之戰艦者已爲乖剌之甚而一山之松政付之兩鎭旣滋奸竇徒胎民弊革罷格浦移置黔毛鎭於格浦以便控扼之所且令廩食之校卒專管山麓之戢察爲辭矣黔毛格浦合鎭之說不爲無據而古人設置關防之意自有料量至於格浦行宮所在事體自別存革與否不可輕議問于大臣則以置之爲宜云依大臣議上疏內辭意請置之從之
정조 16년 · 강
命北靑府唐米還作及交濟穀分置事問于大臣草記
정조 16년 · 목
有司堂上徐有隣鄭昌順李秉模趙鼎鎭等啓言前因北靑府使柳知養上疏唐米準折量減及別立交濟山倉便否毋論北靑與他邑詳探狀聞之意覆啓分付矣卽見咸鏡前監司李秉模狀啓則以爲唐折米之量減分數一開此路南北穀簿之減縮當以累萬計而唐之爲穀米皮之間不甚相懸欲去外皮則纔經冬春已多腐傷又不得爲種子故混以皮唐各邑皆然夫以糴法之嚴無難以皮代米而又從以因其皮減其折米則孰肯捨其易捧之皮取其難捧之米哉各穀中唐爲最下彼此代捧之年則多取其唐折米取用之際則反用他穀積以歲月唐色此多通計一道中唐米之數除出其十分之一以爲分種之地而凡諸還捧上下之法一依皮穀例通用其十分之九則限以九年每一年一分式次次以他穀準折代捧雖唐豐而太粟告歉不得以唐代捧如是定式行之持久則十分一種子外所謂唐色盡爲他穀在民力不至大傷在民食必有大效折米時捨其本色換用他穀之弊各別痛禁犯者無論營邑施以那移之律則庶可爲捄弊之道而交濟穀之只設海倉一有運役朝令夕發實爲南北可恃之倉或値大歉則亦有道里絕遠處各其倉捧留之例今若別作各倉分授峽野則將成循例糴糶必多有名無實之患及其督運之時斗斛欠縮負戴轉輸邑邑繹騷理勢之所必然也議者或以北關援例而北關則本無久置近以散在條變作久置此則意專在於關以北儲積故分置沿峽恐不可以此爲例請令廟堂稟處矣北靑唐米事邑倅旣已說弊道啓又此消詳每年十分一還作允合事宜至於久置條之分置沿峽一款南北關形便各異有不可遞議合當依狀請許施而大臣適未入侍請問于大臣稟處敎以問于大臣草記
정조 16년 · 강
命瓮津所江合營一款依道啓置之
정조 16년 · 목
有司堂上徐有隣鄭昌順李秉模趙鼎鎭等啓言前因本司草記所江合營便否更令道臣看審形便採探民情論理狀聞之意分付該道矣卽見黃海前監司李洪載狀啓則以爲所江處在於沿邊居中於海防帥臣恒留是處則防守無疏虞之慮而若論其地形據岸臨海三面皆浦港而城址欹側幅員狹小僅容數百戶而元無可耕之地居民以漁採爲業甕津府則備禦之策傱云少遜於所江制產之方本自有足今若合營於所江帥臣仍兼都護之職則鄕社倉庫勢將移設而所江局內實無可容之地官屬之隨往者棄其田宅安土重還之歎勢所必至甕津府之行本營姑令仍舊行之恐合事宜請令廟堂稟處矣所江事勢旣如是不便所當依道啓置之大臣適未入侍請問于大臣稟處敎以置之
정조 16년 · 목
有司堂上徐有隣鄭昌順李秉模趙鼎鎭等啓言前因長津前府使李敬懋所啓長津府築城便否令新道臣論理狀聞稟處之意覆啓分付矣卽見咸鏡前監司李秉模狀啓則枚擧長津府使許任牒呈以爲該府設邑爲是西北必守之地則築城之擧固不可少緩臣營交濟錢中五千兩依前府使所請許劃取殖每年五百兩報本而自明年限以十年營錢準報城役告完之後特爲蕩減其本錢之意預爲成節目施行以社日後憑藉侵漁之蹊逐年築城步數每歲末自臣營狀聞萬一有隨築隨毀之弊則當該府使嚴加論勘事請令廟堂稟處矣長津築城之論不無意見而民聚姑未完堵物力亦難區劃分姑置之似合事宜而大臣適未入侍請問于大臣稟處敎以今姑置之
정조 16년 · 강
命勿施忠淸兵使崔景岳築城所費耗租先下及空名帖劃下之請